Document ID: /roh_data/filtered/fineweb-2-filterrobots_roh.jsonl.gz/54986

Las autoritads svizras online
In'adopziun è in project cumplex e la procedura dura savens ditg. Ella po durar da sis mais fin a set onns, tut tenor, sch'i sa tracta d'ina adopziun naziunala u d’ina adopziun internaziunala. Per che Vus possias proceder en ina moda uschè simpla sco pussaivel e per che Vus survegnias tut ils cussegls necessaris, As drizzais Vus il meglier a las autoritads cumpetentas e dumandais agid ad organisaziuns spezialisadas.
In'autoritad centrala da la Confederaziun coordinescha ils fatgs d'adopziun en Svizra e procura per la represchentanza svizra en collavuraziun cun autoritads d’adopziun da l’exteriur.
Ils chantuns infurmeschan e cusseglian las burgaisas ed ils burgais davart il proceder en cas d'ina adopziun. Els sclereschan la qualificaziun dals geniturs adoptivs futurs, prendan tut las decisiuns impurtantas en connex cun l’adopziun e surveglian la famiglia adoptiva futura, uschespert che l’uffant è vegnì recepì dals geniturs adoptivs futurs.
La Confederaziun po permetter ad organisaziuns d’intermediar tranter ils geniturs adoptivs futurs d'ina vart e las autoritads e las organisaziuns d’intermediaziun da l'exteriur da l'autra vart. Quests posts d'intermediaziun pon pia gidar ils geniturs adoptivs futurs a cumpilar ils documents necessaris, contribuir ad ina procedura speditiva e dar adatg ch’il bain da l’uffant vegnia adina observà. Els n'han però nagina cumpetenza da decider